通道瓢吟
作者：黄裳
朝代：宋

paragraphs: 通道三盃太和好，已同五氣誰能到。
漸造醉鄉方自然，忽體杳冥如得道。
坐上一時能兩忘，萬緣既斷非吾我。
須期有物渾成時，先自醉鄉聊得耗。
若從泰定真相逢，含盡三才是懷抱。
道方喪物無閒愁，休管垂楊與芳草。
感懷偶向桃溪路，落花流水年年去。
仙家日月無古今，此景示人人不悟。
青衣爲我折幽芳，待插陶巾訪真侶。
笑而迎，寂而處，五行自是無尋處。
空將日月怨春風，日月烏能離得數。
但明結果自然成，到了無生無一句。
聖賢絕口自難言，愚衆摇頭誰可度。
青衣兩畔長鬚後，駸駸小駿山間走。
光陰猶長渭川叟，幸有雲山靜中壽。
大道盃，自然斗。
天遊杳杳長庚吟，天樂陶陶紫玄酒。
宛如對月成二人，九老圖中有無有。